FERENC PÜSPÖK, ISTEN SZOLGÁINAK SZOLGÁJA. A dolgok örök emlékezetére.

Az Apostolok fejedelmének ezen legmagasabb székében, legfőbb apostoli szolgálatunkból fakadó nem csekély és nem kevés nagy jelentőségű gondunk között tartjuk számon azokat, melyek a Keleti Egyházakat érintik, mivel azok kitűnnek ősi és nevezetes történelmükkel, ép tanításukkal, kiváló hagyományaikkal és az életszentség ragyogó példáival. Ezen megfontolásoktól vezéreltetve és elődeink nyomain járva, miután meghallgattuk tiszteletreméltó testvérünket, a Keleti Egyházak Kongregációja bíboros-prefektusát, legfőbb apostoli hatalmunknál fogva **Magyarország bizánci szertartású krisztushívői számára sajátjogú Metropolitai Egyházat** alapítunk, melyet a Hajdúdorogi Érsek-Metropolita vezet, s melynek székhelyét Debrecen városába helyezzük, székesegyházának pedig az Istenszülő Oltalmáról nevezett templomot rendeljük. Felépítése és adminisztrációja feleljen meg a Keleti Egyházak Törvénykönyve normáinak. Amit megparancsolunk, hajtassék végre, a végrehajtásról pedig készüljenek el az ilyenkor szokásos okmányok, s küldessenek el a Keleti Egyházak Kongregációjához. Azt akarjuk, hogy ezen Apostoli Konstitúció most hatályba lépjen és a jövőben hatályban maradjon, minden korábbi kiváltság és szokás ellenére, beleértve azokat is, melyek száz évnél régebbiek.

Kelt Rómában, Szent Péternél, az Úr 2015. esztendejében, március 19-én, Szent Józsefnek, a Boldogságos Szűz Mária jegyesének és az egyetemes egyház patrónusának főünnepén, pápaságunk 3. évében.

(Fordította: dr. Véghseő Tamás)